
[image: Image]



Øystein Tunsjø

KAMPEN OM VERDENSMAKTEN

USA og Kina i det 21. århundre

DREYERS FORLAG OSLO, 2024


© DREYERS FORLAG – EN DEL AV FORENTE FORLAG AS, 2024

OMSLAGSILLUSTRASJON: PETTER HANSEN

KART: ANDERS KVERNBERG

EPUB-PRODUKSJON: EPUB.DK

ISBN: 978-82-8265-748-8

Det må ikke kopieres eller tilgjengeliggjøres noe fra denne bok i strid med åndsverkloven, eller uten særskilt avtale med Forente Forlag AS eller med Kopinor, interesseorgan for rettighetshavere til åndsverk. Utnyttelse i strid med lov eller avtale kan medføre erstatningsansvar og inndragning, og kan straffes med bøter eller fengsel.


Innhold

FORORD

KAPITTEL 1. VERDENS MAKTSENTER

KAPITTEL 2. ET NYTT BIPOLART SYSTEM

KAPITTEL 3. MAKTBALANSERING OG FAREN FOR KRIG

KAPITTEL 4. TAIWAN – DET FARLIGSTE STEDET PÅ KLODEN

KAPITTEL 5. KONFLIKTFYLT SAMEKSISTENS

KAPITTEL 6. NORGE OG KINA

KAPITTEL 7. KINA, VESTEN OG NORSK GARDERING

KAPITTEL 8. FORHOLDET MELLOM KINA OG RUSSLAND

KAPITTEL 9. KONKLUSJON

NOTER

LITTERATUR

REGISTER


FORORD

Ideen og inspirasjonen til å skrive denne boka har jeg fått ved å holde mer enn hundre foredrag, presentasjoner og forelesninger de siste årene. Mange jeg møter er overrasket over USAs og Kinas posisjon i verden – enten det gjelder økonomisk vekst, militær og teknologisk utvikling eller supermaktenes rolle i å håndtere klimakrisen. Flere har etterspurt mer kunnskap og formidling. Samtidig er det få med kompetanse om forholdet mellom USA og Kina i Norge. Det finnes nesten ingen bøker om temaet. Derfor har jeg skrevet en bok som redegjør for den nye supermaktsrivaliseringen mellom USA og Kina, og hvilke konsekvenser denne maktkampen har regionalt og globalt. Boka analyserer også hvordan Norge berøres av et mer konfliktfylt forhold mellom USA og Kina.

Tematikken er høyst aktuell i lys av realpolitikkens åpenbare tilbakekomst i internasjonal politikk de siste årene. At geopolitikk og realismeperspektivet, til tross for sin analytiske relevans, er tilnærmet usynlig i norsk offentlighet når forholdet mellom USA og Kina diskuteres, har inspirert meg til å skrive. Boka er ikke først og fremst skrevet for kollegaer i akademia, men «alle andre». Elever og studenter i slutten av tenårene og tidlig i 20-årene som jeg har møtt gjennom undervisning eller foredrag på videregående skoler, universiteter, befalsskole, bachelorutdanning eller sommerskole. Litt eldre studenter som jeg underviser eller veileder på krigsskolene, Stabsskolen/ved Forsvarets høyskole (FHS), masterstudier eller ph.d.-utdanning. «Studerende ledere» på Sjefskurset og Informasjonskurset i regi av FHS og Institutt for forsvarsstudier (IFS). De i forsvarssektoren som er opptatt av realpolitikk og supermaktsrivalisering.

Boka vil kunne treffe beslutningstakere og politikere, samt byråkrater i departementer og direktorater som skal levere beslutningsgrunnlag om internasjonal politikk og Norges interesser. Den kan være nyttig for journalister som ønsker å grave litt mer i grunnleggende problemstillinger knyttet til USA-Kina-forholdet. Boka kan gi ledere i næringslivet innsikt i geopolitiske rammebetingelser som vil påvirke markeder og investeringsmuligheter i årene som kommer. Den er også skrevet for alle de jeg har møtt gjennom foreninger og organisasjoner, som har invitert meg til å holde foredrag og hvor jeg gjerne skulle hatt boka å vise til. Sist, men ikke minst, er den skrevet for alle andre som interesserer seg for internasjonal politikk, og som fortjener å få en bedre forståelse av den nye supermaktsrivaliseringen som vil forme det 21. århundre.

Selv om alt er mine egne synspunkter, er det mange som fortjener en stor takk for at boka er ferdigstilt. IFS, hvor jeg har jobbet siden 2006, har i alle år vært en fantastisk arbeidsplass med masse dyktige kollegaer. Takk til direktør Kjell Inge Bjerga som tilrettelegger for forskning, og som tok seg tid til å lese manuset. Henrik Hiim, som leder Senter for internasjonal sikkerhet ved IFS, har tilrettelagt for forskningstid og bidratt med gode diskusjoner om tematikken i boka. Johannes Rø kommer alltid med gode innspill og er en verdifull kollega. I perioden 2021–2024 var jeg så heldig å lede et forskningsprogram finansiert av Forsvarsdepartementet om sikkerhetspolitikk i Asia (SPA). Det gav tid til å skrive, men også finansiering til å ansette dyktige forskere i programmet. Pia Cecilie Lilleaas har gjort en fantastisk jobb med å lese gjennom hele manuset og rette opp både større og mindre feil. Jonas Vidhammer Berge og Rebekka Sagild har lest og kommenterte på ulike kapittelutkast i en tidlig fase av bokprosjektet. Jo Inge Bekkevold har i mange år vært en kollega jeg har kunnet diskutere forskning og få tilbakemeldinger av. Kristin Lerfald Grostad har også bidratt med kommentarer. Dere fortjener alle en stor takk.

En stor takk går også til flinke kommisjons- og sekretariatsmedlemmer i Forsvarskommisjonen av 2021. Det var et privilegium å være medlem av Forsvarskommisjonen fra januar 2021 til vi leverte vår rapport i mai 2023. Jeg lærte masse av diskusjoner, besøk, reiser og rapportskriving. Under arbeidet med rapporten forstod jeg at en bok om den nye supermaktsrivaliseringen vil være et viktig bidrag til diskusjoner om norsk utenriks-, forsvars- og sikkerhetspolitikk i årene fremover. Jeg hadde også gleden av å sitte i kommisjonen sammen med Rolf Tamnes, tidligere direktør ved IFS, og som ansatte meg i 2006 for å forske på hvordan Kina og geopolitiske utviklingstrekk påvirker Norge. Nå foreligger endelig en bok på norsk om denne tematikken.

Etter tildeling av et Fulbright-stipend var jeg våren 2023 på et gjesteforskeropphold ved Massachusetts Institute of Technology. Det gav meg tid til å skrive og følge diskusjoner rundt USAs Kina-politikk. Jeg er svært takknemlig for at Fulbright gav meg denne muligheten. Innsikt i forholdet mellom USA og Kina vil være viktig for å ivareta sterke transatlantiske bånd i fremtiden. En stor takk går også til Dreyers Forlag og redaktør Edvard Thorup som var villig til å satse på bokideen og til alle de som har bidratt til språkvask, ombrekking av manus, omslag og trykking.

Den største takk går til min nærmeste familie – uten dem ville forskningsarbeidet stagnert. Besteforeldrene Åse, Jan og Jack stiller alltid opp og tilrettelegger når reiser, konferanser eller lange kvelder på kontoret sammenfaller med tenåringsgutters treningslogistikk eller skolearbeid. Axel og Felix gir hverdagen mening. Det finnes ingen bedre avkobling enn å se dere spille fotball. Hege har i tjue år holdt ut med mitt forskerliv. Jeg kunne ikke vært heldigere enn å ha deg ved min side. Du gir meg all den tid jeg trenger for å ferdigstille forskningsarbeider, som denne boka er et nytt bevis på. Jeg er evig takknemlig for all din hjelp – du er enestående.


KAPITTEL 1

VERDENS MAKTSENTER

Vi befinner oss i starten av en ny tidsepoke. Etter fem hundre år med stormaktspolitikk og supermaktsrivalisering konsentrert om Europa flyttes nå verdens maktsenter til Øst-Asia. Etter tretti år med amerikansk hegemoni og dominerende posisjon globalt utfordrer Kina USAs maktposisjon. Den nye supermaktsrivaliseringen i det 21. århundre vil få både regionale og globale konsekvenser, og den vil skille seg fra den forrige supermaktsrivaliseringen mellom USA og Sovjetunionen i det 20. århundre. Den gode nyheten er at verden ikke står overfor en «ny kald krig» med våpenkappløp, stedfortrederkriger og to økonomiske og ideologiske blokker. Den dårlige nyheten er at det som følge av geopolitiske forskjeller er høyere risiko for krig mellom de to nye supermaktene enn det var under den kalde krigen.

Denne boka er skrevet for å forklare nåtidens maktforskyvning og hva den innebærer. Den viser at vi har fått to supermakter – USA og Kina – som er langt mektigere enn alle andre stater, og som vil kjempe om verdensmakten i det 21. århundre. Selv om mange advarer mot at vi er på vei inn i en ny kald krig, vil ikke historien gjenta seg.1 Den kalde krigen karakteriserte forholdet mellom supermaktene USA og Sovjetunionen i det 20. århundre.2 Nye geopolitiske, økonomiske, ideologiske, militære, teknologiske og institusjonelle faktorer gjør at USA og Kina i dag er tettere knyttet sammen enn USA og Sovjetunionen var da, og at vi ikke vil få en ny kald krig.3

Konfliktfylt sameksistens

Den nye supermaktsrivaliseringen vil derimot karakteriseres av konfliktfylt sameksistens. Det er et nytt begrep som kan brukes for å forstå tilstanden og hvordan rivaliseringen utspiller seg mellom USA og Kina.4 Ledere i USA og Kina opplever gjennomgående uenigheter og konfronterer hverandre i en rekke spørsmål. Til tross for dypere splittelse og motsetninger de siste årene blir forholdet mellom USA og Kina samtidig også formet av gjensidig avhengighet.

Denne blandingen av konflikt og sameksistens kan ses på en rekke områder, som den ideologiske rivaliseringen, den økonomiske konkurransen, den teknologiske utviklingen, den militære dynamikken og den geopolitiske spenningen. Samhandlingen gjør at utviklingstrekkene i supermaktsrivaliseringen i tiårene fremover vil være annerledes enn under den kalde krigen.

Den kalde krigen var formet av ideologisk nullsumtenkning og polariserte institusjoner. Dagens konfliktfylte sameksistens formes i stedet av ideologisk pragmatisme og konfrontasjon innenfor institusjoner, men samtidig multilaterale løsninger. Kina er ikke ledestjerne for en verdensomspennende kommunistisk ideologi slik Sovjetunionen var, og styrer ingen blokk av kommunistiske stater i en todelt verden. Snarere enn å fremme revolusjon og opprør er Kina en del av en internasjonal verdensorden. Kina har tjent godt på sitt medlemskap i Verdens handelsorganisasjon og sin stadig mer prominente rolle i De forente nasjoner (FN) og andre internasjonale organisasjoner. Samtidig søker Kina mer innflytelse, og landet etablerer alternative internasjonale organisasjoner og fora som utfordrer en vestlig-ledet verdensorden. Det skaper økt spenning og rivalisering. Vi ser derfor en sterk grad av sameksistens samtidig som den nye supermaktsrivaliseringen blir mer konfliktfylt.

I motsetning til embargo, blokader, selvstendige økonomier og uavhengig teknologisk utvikling under den kalde krigen er verden i dag preget av gjensidig økonomisk og teknologisk avhengighet. Det har skapt stor vekst for både USA og Kina, men samtidig fører globalisering til en rekke handels- og teknologikonflikter. Fordi rivaliseringen mellom USA og Kina tilspisses, forsøker begge supermaktene å bli mindre avhengige av hverandre og mer selvforsynte på strategisk viktige områder. Det fører ikke verden tilbake til en ny kald krig. USA og Kina vil i lang tid fremover fortsatt være bundet sammen på det økonomiske feltet, men under forhold preget av flere gnisninger enn det var i den adskilte økonomiske relasjonen mellom USA og Sovjetunionen.

Den kalde krigen var preget av en langtrukken militær rivalisering dominert av våpenkappløp og terrorbalanse. Den nye supermaktsrivaliseringen deler ikke disse kjennetegnene. Rivaliseringen mellom USA og Kina preges av militær opprustning, men er ikke basert på terrorbalanse og doktriner om massiv gjengjeldelse med kjernevåpen og dermed garantert gjensidig ødeleggelse. USA brukte nærmere 10 prosent av sitt bruttonasjonalprodukt (BNP) på militæret under den kalde krigen, Sovjetunionen trolig det dobbelte.5 I 2023 brukte USA omtrent 3 prosent og Kina under 2 prosent av BNP på militæret.6

Ingen av USAs allierte grenser til Kina, og USA har en marine som kan forsvare de regionale allierte i Stillehavsregionen. Fordi Kina må krysse vann for å invadere USAs allierte i Øst-Asia, frykter ikke USA Kina på samme måte som man fryktet et sovjetisk angrep vestover på det europeiske kontinentet under den kalde krigen. På samme måte er Kina beskyttet av «havets stoppende kraft»7, som gjør det svært vanskelig for USA å invadere det kinesiske fastlandet. Geopolitikken – altså hvordan lands geografi påvirker internasjonale relasjoner – blir således en viktig forklaring på hvorfor den militære opprustningen i forholdet mellom USA og Kina er mer begrenset enn den militære opprustningen historisk var mellom USA og Sovjetunionen.

Selv om opprustningen ikke vil være like intensiv, er det større risiko for krig mellom dagens supermakter enn under den kalde krigen. Gjennom den kalde krigen, særlig på 1950- og 1960-tallet, var USAs forsvarsstrategi basert på bruk av kjernevåpen fordi USA var konvensjonelt underlegent Sovjetunionen på bakken i Europa. Strategien skapte voldsom opprustning, men den geopolitiske og militærstrategiske situasjonen førte også til stabilitet. USA måtte lene seg på kjernefysisk avskrekking for å forsvare sine interesser i Europa.

Den kalde krigen ble «den lange freden».8 Etter førti år med spenning kollapset Sovjetunionen fredelig uten at det oppstod krig med USA. Selv om den nye supermaktsrivaliseringen ikke er nødt til å ende med en krig, peker konfliktfylt sameksistens mot at det er høyere risiko for at vi får en direkte militær konfrontasjon mellom USA og Kina enn det var mellom USA og Sovjetunionen. Hovedgrunnen til denne forskjellen er geopolitikken – at dagens supermakter står mot hverandre i det maritime Øst-Asia og ikke på landjorda i Europa.

I kontrast til et øst-vest-skille i Europa som ingen våget å krysse i frykt for å utløse tredje verdenskrig med kjernevåpen, befinner USA og Kina seg i en konfliktfylt sameksistens i farvannene i Sør-Kinahavet, rundt Taiwan og i Øst-Kinahavet. Amerikanske og kinesiske militære styrker konfronterer hverandre, for de seiler, flyr og opererer forbi, rundt, under og over hverandre daglig i det maritime Øst-Asia. Interaksjonen er langt mer dynamisk enn den statiske konfrontasjonen mellom USA og Sovjetunionen var i Europa. Det øker risikoen for ulykker og utilsiktede hendelser.

USA er fortsatt militært sterkere enn Kina til havs. Derfor baserer ikke USA seg tungt på kjernefysiske våpen for å avskrekke Kina. Skulle Kina invadere Taiwan, har ikke USA sagt at det vil forsvare øya med kjernevåpen slik det planla å forsvare Vest-Europa mot Sovjetunionen. Isteden vil USA trolig basere seg på sin konvensjonelle militære slagkraft. Det innebærer at kinesiske ledere, i motsetning til lederne i Moskva under den kalde krigen, i større grad kan risikere en krig i den tro at den kun vil være en konvensjonell krig. Paradoksalt nok øker det faren for krig, fordi USA og Kina ikke i like stor grad som USA og Sovjetunionen risikerer en kjernefysisk krig hvis landene begynner å skyte på hverandre. Risikoen for en supermaktskrig i Europa i det 20. århundre var lav fordi risikoen for atomkrig var høy. Risikoen for en supermaktskrig i Øst-Asia i det 21. århundre er høyere fordi risikoen for atomkrig er lavere.

Videre har Kina en rekke suverenitetskonflikter med maritime nabostater som er allierte av USA. Det skiller også supermaktsrivaliseringen i Øst-Asia fra den i Europa. Sovjetunionen hadde ikke suverenitetskrav overfor Øst-Europa, Øst-Tyskland eller Øst-Berlin. Dette var innflytelsessfærer, buffersoner og prosentavtaler. Kina derimot gjør krav på Taiwan og store deler av Sør- og Øst-Kinahavet. Det øker risikoen for krig mellom USA og Kina sammenlignet med USA og Sovjetunionen, fordi stater går lenger i å risikere krig når suverenitetsspørsmål står på spill.

En krig eller et sjøslag i Øst-Asia vil trolig i større grad eskalere horisontalt enn vertikalt, sammenlignet med hva man fryktet i Europa under den forrige supermaktsrivaliseringen. Sjansen for å unngå tredje verdenskrig og en atomkrig er større, men en krig mellom USA og Kina vil få særdeles stor betydning for global økonomi, handel, teknologiutvikling, klima- og energipolitikk og internasjonale organisasjoner. Som vi skal se i de neste kapitlene, vil også Norge påvirkes av USA-Kina-rivaliseringen og en krig i Øst-Asia.

Kinas gjenreisning

Historisk har endringer i globale maktforhold ført til justeringer i Folkerepublikken Kinas strategi og utenrikspolitikk samt til endringer i forholdet mellom USA og Kina.9 Dagens økende gnisninger og voksende rivalisering mellom USA og Kina kan i stor grad tilskrives Kinas vekst og global maktforskyvning. Som følge av denne utviklingen har lederne i Beijing opptrådt mer selvhevdende og aggressivt i utenrikspolitikken, og beslutningstakere i USA har beveget seg bort fra en engasjementslinje og i retning av sterkere balansering og konfrontasjon.

Folkerepublikken Kinas nasjonale sikkerhet og beskyttelse av sitt territorium kan ses i tre overordnede perioder. I perioden 1949–1976 sikret Mao Zedong Folkerepublikkens eksistens gjennom å seire i borgerkrigen, presse tilbake USA på den koreanske halvøya under Koreakrigen, presse India i kne i krigen i 1962 og skremme Sovjetunionen i militære konflikter på 1960-tallet. Til slutt åpnet Mao i 1971 opp for en tilnærming og engasjementspolitikk overfor USA for å demme opp for Sovjetunionen. Mao og Folkerepublikken lyktes med å overleve – noe ingen kunne ta for gitt i denne perioden.

Deng Xiaoping tok over makten i 1978 og iverksatte en ny strategi. Han la først siste hånd på verket til Mao gjennom en krig med Vietnam for å sikre Kinas interesser i Indokina. Deretter valgte Deng å konsolidere Kinas maktposisjon på det asiatiske fastlandet og prioriterte fred og stabilitet for å gjenreise Kina økonomisk. Engasjementspolitikken overfor USA ble konsolidert gjennom å opprette offisielle diplomatiske relasjoner i 1979. Deng fremhevet at Kina skulle holde en lav profil, være avventende, skjule sine kapasiteter, unngå internasjonalt lederskap og avstå fra innblanding i andre staters indre anliggender.10 Etter Dengs død i 1997 valgte hans etterfølgere Jiang Zemin og Hu Jintao i stor grad å følge samme linje med bare gradvise kursendringer.

En rekke forhold medførte likevel at Kina ble mer opptatt av USA som en trussel og iverksatte militære, økonomiske og politiske tiltak for å ruste seg mot dets dominans. For det første ble forholdet mellom USA og Kina vanskeligere som følge av massakren på Tiananmenplassen sommeren 1989. USA innførte en rekke sanksjoner etter denne hendelsen, og Kina ble langt mer bekymret over USAs påvirkning og innblanding i sine indre anliggender. For det andre sammenfalt Tiananmen-massakren med opprør mot Sovjetunionens maktmonopol i Øst-Europa og fra høsten 1989 med rivingen av Berlinmuren. Til slutt førte denne prosessen til at Warszawapakten ble oppløst, og at Sovjetunionen brøt sammen i 1991. For kommunistpartiet i Beijing var det en alarmerende utvikling. Ingen ønsket å følge i Sovjetunionens fotspor.

For det tredje demonstrerte USA sin militære overlegenhet under Golfkrigen mot Irak i januar 1991. På denne tiden var Iraks hær og militære kapasiteter ikke så ulike Kinas. USAs totale utslettelse av Iraks forsvar i løpet av noen få dager gjorde et sterkt inntrykk på kinesiske ledere. For det fjerde ble frykten for amerikansk militær overlegenhet reell da USA intervenerte i Taiwanstredet i 1995 og 1996 og ydmyket Kina. For det femte hadde USAs bombing av Kinas ambassade i Beograd i 1999 og USA og NATOs intervensjon i Kosovo og bombing av Serbia stor betydning for Kinas ambisjon om å utvikle sine militære styrker.

Disse utviklingstrekkene og erfaringene presset Kina til å ta de første stegene bort fra Dengs «ligge lavt»-profil og engasjementspolitikk. Jiang Zemin, som var generalsekretær i kommunistpartiet fra 1989 til 2002, og Hu Jintao, generalsekretær fra 2002 til 2012, tok grep for å bygge militære nektelseskapasiteter11 som bedre kunne stå imot – og eventuelt overleve – i en konflikt med USA. Denne gradvise utviklingen bort fra Dengs linje ble forsterket i kjølvannet av finanskrisen i 2007–2008 og Beijing-olympiaden sommeren 2008. Kina kom relativt godt ut av finanskrisen, og Beijing-olympiaden ble en suksess som styrket Kinas selvfølelse. Kinesiske ledere ble mer fremoverlente og villige til å ta større risiko i årene som fulgte. I sum startet Kina å utvikle militære kapasiteter på 1990- og 2000-tallet som skulle forberede landet på en konflikt med USA, mens endringer i utenrikspolitisk adferd og oppførsel ble mer tydelige etter 2007–2008.

Da Xi Jinping tok over makten i 2012, kom siste steg bort fra Dengs strategi. Kinas drøm ble nå å gjenreise landets posisjon som den dominerende makten i regionen og en respektert global makt innen 2049. Xi satte i gang prosjekter som «Den nye silkeveien» og «ett belte, én vei»-prosjektet, som hadde en høy profil nasjonalt og internasjonalt. Gjennom disse prosjektene viste også Kina en langt større vilje til internasjonalt lederskap. Kina opptrådte mer selvhevdende og aggressivt i suverenitetsspørsmål, og var mer innstilt på å vise sine militære kapasiteter gjennom omfattende og fellesoperative øvelser. En sterkere nasjonalisme vokste frem, og kinesiske diplomater ble mer aktive og aggressive i å fremme Kinas interesser og å blande seg inn i andre staters indre anliggender gjennom det såkalte ulvekrigerdiplomatiet.

Xis videreføring av sin posisjon som generalsekretær i kommunistpartiet på den 20. partikongressen i november 2022 markerte en forsterkning av trendene de siste årene, og man kan regne med at utviklingen vil vedvare. Internt beveger Kina seg i en mer totalitær, undertrykkende og diktatorisk retning, og det er færre reformer og flere beslutningstakere som kun forteller Xi hva han vil høre. Basert på Xis tale under partikongressen i 2022 kan vi vente oss et mer selvhevdende Kina som aggressivt sikrer sine nasjonale sikkerhetsinteresser, særlig når det gjelder Taiwan. Kina skal igjen bli Midtens rike, et sinosentrisk verdensbilde skal etableres – og viktigst av alt, det skal skje under Xis lederskap.

Kina har igjen etablert seg som en dominerende makt på det asiatiske fastlandet. Landet er fast bestemt på å vise seg frem som den supermakten det er blitt. Maos erklæring fra 1949 om at Kina har stått opp og aldri mer vil la seg ydmyke av andre makter, er først i dag nærmere å bli virkelighet. Kina kan legge bak seg de historiske nedturene, fra Opiumskrigen i 1839 og frem til dannelsen av Folkerepublikken i 1949, en periode som lenge preget og formet bevisstheten til Kinas ledere og innbyggere.

En ny orientering med vekt på Kinas storhetstid byr på utfordringer. Ønsket om økt status og prestisje er knyttet til kinesisk nasjonalisme. Ingeniøren Luo Yang er et slående eksempel på Kinas nasjonalisme og supermaktsambisjoner. Han var en av forskerne som ledet utviklingen av jagerflyet J-15, som brukes på kinesiske hangarskip. Hans drøm var at Kina skulle operere hangarskip. I 2012, samme dag som et J-15-jagerfly for første gang klarte å lande på et hangarskip, døde Luo av hjerteinfarkt.12 Symbolsk kan vi kanskje si at mange kinesere er dødelig opptatt av Kinas militære ambisjoner.

Selv om en, to eller tre kinesiske hangarskipsgrupper ikke umiddelbart undergraver USAs dominerende flåtemakt, vil de politiske implikasjonene bli merkbare fordi symboleffekten av en slik utvikling er påtakelig. For amerikanske militære, politikere og eksperter som allerede har tegnet et bilde av Kina som en kommende rival, vil det bli lettere å fremheve hvilke kinesiske ambisjoner som truer USAs maktposisjon. Det vil igjen være med på å undergrave muligheter for engasjement og stabilitet i forholdet mellom USA og Kina de kommende tiårene.

Det er i dag lite som tyder på at Kina vil ekspandere innover på det asiatiske kontinentet på samme måte som mongolene gjorde på 1200-tallet. Kina har konsolidert sine grenser, og et landtungt invasjonsforsvar er modernisert til også å kunne ta seg av nasjonale interesser ut over landterritoriet. En viktig årsak til denne omformingen er at omtrent 80–90 prosent av all mellomstatlig handel og to tredjedeler av petroleumshandelen skjer via sjøtransport. Kinas avhengighet av disse transportrutene, samt et ønske om å utøve sjøkontroll og sjønektelse13 i havområdene mot Sør-Korea, Japan, Taiwan og Filippinene, vil medføre at Kina kommer til å spille en mer aktiv regional og global rolle for å ivareta sine interesser til havs. Det er også her de fleste av Kinas uoppgjorte suverenitetsspørsmål gjør seg gjeldende.

En slik utvikling skaper geopolitisk friksjon og er en kilde til konflikt, særlig fordi USA vil motsette seg at Kina undergraver amerikansk militær dominans til havs. Stabiliteten som lenge rådet i Øst-Asiaregionen, kan tilbakeføres til det som er blitt kalt «geografiens fred».14 Så lenge Kina forblir en kontinentalmakt og USA opprettholder overlegenhet på havene, vil likevekten mellom disse maktene bevare stabiliteten. Blir maktbalansen derimot brutt, som da USA intervenerte på Koreahalvøya og i Indokina, eller ved at kontinentalmakten Kina ønsker å bli en dominerende sjømakt, vil det oppstå konflikt og muligens krig.

Maktforskyvning

Få har fått med seg at Kinas vekst har ført til en maktforskyvning verden aldri har sett maken til. Aldri før i verdenshistorien er en stat på så kort tid blitt så mektig, i forhold til alle andre stater som Kina er blitt de siste tretti årene. Tidlig på 1990-tallet var USAs økonomi omtrent 15 ganger større enn Kinas målt i nominelle tall. Våren 2023 utgjorde Kinas økonomi rundt 72 prosent av USAs økonomi. Kinas andel av verdens BNP har vokst fra litt over 1 prosent for tretti år siden til rundt 18 prosent i 2023.15 Tilbake i 2007 hadde Kina og Tyskland like stor økonomi. I 2023 hadde Kina fire ganger så stor økonomi som Tyskland.

Samtidig er prognosene om når Kina vil gå forbi USA og bli verdens største økonomi, blitt endret gang på gang. Som oftest har forventningen ført til at året Kina går forbi USA, blir spådd å inntreffe tidligere og tidligere, og i 2021 forventet økonomer i en britisk tankesmie at det ville inntreffe allerede i 2028, fem år tidligere enn antatt for bare noen få år siden.16 Andre igjen har hevdet at Kina ikke vil gå forbi USA.17 Kina står overfor en rekke utfordringer knyttet til økende gjeldsrate, autoritært styresett, liten vilje til å reformere den økonomiske vekstmodellen, klimautfordringer og en aldrende befolkning. Det vil legge begrensninger på Kinas vekst i fremtiden.

Likevel trenger ikke Kina å gå forbi USA økonomisk for å være en supermakt. Sovjetunionen hadde under halvparten av USAs økonomi under den kalde krigen, og Kina er langt over dette nivået. Økonomisk makt kan måles ulikt. Målt i kjøpekraftsparitet har Kina allerede verdens største økonomi. Hvis vi ser på BNP per innbygger har Kina, med mer enn fire ganger så stor befolkning som USA, en mye mindre økonomi. Det kan forventes at Kina gradvis vil nærme seg USA i årene som kommer, men det er ikke avgjørende for kampen om verdensmakten hvem som ligger et hestehode foran eller bak målt i BNP-tall. Det som er avgjørende, er at USA og Kina vil forbli de desidert største økonomiene i overskuelig fremtid og utgjøre supermaktene i et nytt bipolart internasjonalt system.

Lignende slutninger kan vi trekke hvis vi ser på det militære styrkeforholdet mellom Kina og USA. Tidlig på 1990-tallet var USAs forsvarsbudsjett mer enn tjue ganger større enn Kinas. I dag er det omtrent to til tre ganger så stort.18 Selv om Kina ikke har et like stort forsvarsbudsjett som USA, har det foregått en maktforskyvning også på det militære området de siste tiårene. Det er også viktig å huske at USA har store utgifter til et forsvar som var i sammenhengende krig i to tiår i Afghanistan, i tillegg til langvarig krigføring i Irak, Libya og Syria, og som har globale sikkerhetspolitiske forpliktelser. Kina derimot har ikke de samme utgiftene til veteraner eller nedslitt materiell og konsentrerer hovedandelen av sine militære styrker i Øst-Asia. I områder som ligger nær Kina – som Taiwan – har ikke USA lenger noe overveldende overtak.

Styrkeforholdet mellom Kina og USA påvirkes også av en rekke andre faktorer som politisk stabilitet, ressurstilgang, befolkningssammensetning, geopolitiske forhold, innovasjon og teknologisk kompetanse. Det skal vi se nærmere på. Det viktige er at Kina ikke trenger å være like mektig som USA for at vi igjen skal få en ny supermaktsrivalisering. Sovjetunionen var aldri like mektig som USA gjennom den kalde krigen, men den var allikevel ansett som en supermakt som utfordret USA.

Kina og resten

Skal man forstå dagens globale maktforskyvning, er det ikke nok å analysere forholdet mellom Kina og USA. Det er like viktig å analysere maktforholdet mellom Kina og alle andre stater, særlig andre stater som ønsker seg en dominerende rolle i internasjonal politikk. Her er det slående hvor mange som ikke har fanget opp hvilken enorm maktforskyvning verden allerede har vært igjennom, og som med stor sannsynlighet vil vedvare i årene som kommer.

Hvis man spør hvor mange det er som vet hvor mye større Kinas BNP er enn Russlands, er det ofte ingen eller bare en håndfull. Kinas BNP målt i nominelle tall er i 2023 nesten ti ganger større enn Russlands. Det er omtrent samme forskjell som det er mellom Tysklands og Norges økonomi.19 Selv om Kinas vekst avtar, er det god grunn til å anta at gapet mellom Kina og Russland vil fortsette å vokse fordi Kinas økonomi er så mye større.

I mange år har statsledere, politikere, akademikere og eksperter fremhevet Brasil, Russland, India, Kina og Sør-Afrika (BRIKS-landene) som de nye fremvoksende økonomiene. Det var visstnok et tegn på fremveksten av et mer multipolart system. Problemet er at en slik fremstilling av den økonomiske utviklingen er fullstendig misvisende. Den fanger ikke opp utviklingen som har vært, den gir et feilaktig bilde av dagens økonomiske maktfordeling og gir ingen god pekepinn på fremtidige økonomiske styrkeforhold.

Hvis vi tar Kina ut av BRIKS og sitter igjen med den mer treffende betegnelsen BRIS – en økonomisk vekst som er tam og lite sprudlende sammenlignet med Kinas – kan vi se at Kinas vekst har vært unik. Kina har i dag en økonomi som er omtrent dobbelt så stor som den BRIS-landene har til sammen. Kinas BNP er for øvrig like stort som det samlede BNP til de største økonomiene i verden rangert fra tre til seks (Japan, Tyskland, India og Storbritannia).

Kinesiske ledere har over lengre tid forsøkt å betegne landet som en leder av det globale sør og som et utviklingsland. I tillegg har Kinas lederskap fremmet et bilde av en multipolar verden, slik at ikke for mye fokus skal rettes mot Kinas vekst og rivaliseringen mellom USA og Kina. I realiteten er Kina i en egen økonomisk klasse – en supermaktsklasse som ingen andre enn USA kan matche.

På det militære området har vi fått en lignende utvikling. Rundt midten av 1990-tallet var Kinas forsvarsbudsjett omtrent på størrelse med Russlands og Indias og halvparten av Japans og Tysklands. Rundt midten av 2000-tallet hadde Kina et omtrent tre ganger så stort forsvarsbudsjett som Russland, India og Tyskland og dobbelt så stort som Japan. I 2021 hadde Kina omtrent fire ganger så stort forsvarsbudsjett som Russland og India og fem ganger så stort som Japan og Tyskland. Sagt annerledes: Kina har et forsvarsbudsjett som er på størrelse med de samlede forsvarsbudsjettene til Russland, India, Japan, Tyskland og Storbritannia.20 Hvis man legger til grunn at et multipolart system består av tre eller flere omtrent jevnbyrdige stormakter, er maktfordelingen i verden i dag langt fra multipolar.

I tillegg er det viktig å være klar over at Kina siden 1990-tallet har brukt omtrent 2 prosent i gjennomsnitt av BNP hvert år på sitt forsvar, som er mer enn det Japan og Tyskland har brukt, men mindre enn Russland og India. Uansett hvordan man snur og vender på disse tallene, har Kina vokst fra alle andre når det gjelder økonomisk og militær makt, og det er lite sannsynlig at denne trenden vil snu. Både Kina og USA er nå langt mektigere enn andre stater som kan vurderes blant de mektigste i verden.

Kampen om verdensmakt er ikke det samme som kampen om verdensherredømme. Det er all grunn til å tro at det i overskuelig fremtid vil foregå en maktkamp mellom de mektigste statene, og at ikke én stat vil få herredømme over de andre. Det kan tenkes at Kina i løpet av ett eller to tiår går forbi USA og blir den mektigste staten i verden, men det vil fortsatt være et bipolart system med et gap mellom Kina og USA og ikke mellom USA og Kina som det er i dag. Skulle Kina eller USA kollapse, vil verden gå over i et nytt unipolart system. Ser vi langt fremover, er det India som har det største potensialet til å utfordre USA og Kina, men det har en lang vei å gå. Skulle India lykkes med sin vekst, vil det internasjonale systemet i andre halvdel av det 21. århundre kunne bevege seg over i multipolaritet. Samtidig er det lite trolig at tradisjonelle makter som Storbritannia, Tyskland, Frankrike, Russland eller Japan vil kunne bli omtrent like mektige som USA, Kina eller India i løpet av det 21. århundre.

Enkelte har hevdet at EU er en pol i det internasjonale systemet og like mektig som USA og Kina. Det kunne kanskje vært riktig hvis man ukritisk la sammen EUs størrelse, befolkning, BNP, forsvarsbudsjetter, politisk stabilitet, kompetanse og innovasjon. Men EU er ikke en enhetlig aktør, for eksempel bygger ikke Polen opp sine militære styrker for å avgi disse til Brussel som kan bruke dem for å håndtere sikkerhetsutfordringer i sørlige Europa. En rekke kriser, som finanskrisen i 2007–2008 og pandemikrisen, har vist at EU ikke er en enhetlig økonomisk blokk. Selv på det økonomiske området, hvor EU skulle være sterkest, har EU blitt akterutseilt. I 2008 hadde USA og EU omtrent like stort BNP. I 2023 hadde EU kun 66 prosent av USAs økonomi.21

Det viktigste er likevel at EU ikke er en enhetlig forsvars- og sikkerhetspolitisk aktør. EU har håndtert finanskriser og koronapandemi. Men Russland kan ikke avskrekkes, balanseres eller beseires i en krig ved bruk av økonomiske sanksjoner, ansiktsmasker, vaksiner og dialog. I 2022 var det USA som leverte det meste av våpenhjelpen (rundt 80 prosent) og mye av den økonomiske støtten til Ukraina.22 Det til tross for at krigen raste i Europa. Så lenge EU og europeiske land er avhengige av USAs sikkerhetsgaranti, vil EU ikke bli en pol i det internasjonale systemet.

EU har ingen enhetlig politikk for å løse energikrisen i Europa, og EU-land har svært ulike oppfatninger om hvordan Russland skal håndteres i årene som kommer. Medlemslandene ser også ulikt på terrortrusselen, klimakrisen, flyktningkrisen, matkrisen og forholdet til Kina. I november 2022 var den tyske statsministeren Olaf Scholz den første vestlige lederen til å besøke generalsekretær Xi etter hans maktkonsolidering på den 20. partikongressen. Besøket møtte kritikk, ikke bare internt i Tyskland. Frankrikes president Emmanuel Macron hadde foreslått et felles besøk, som tyskerne hadde avslått, til stor skuffelse i Paris. «Tyskland først» var mantraet i Berlin. Macron fikk mulighet til å møte Xi våren 2023, den gangen sammen med Europakommisjonens president Ursula von der Leyen. Nå var det Macron som stjal oppmerksomheten, og flere av uttalelsene under besøket virket ikke helt samkjørte med EU-presidenten.

Europeiske staters egeninteresser, som ikke alltid er sammenfallende med EUs politikk, er noe Kina kan bruke for å fremme sine interesser og undergrave en felles europeisk utenriks- og sikkerhetspolitikk. EU har ikke et felles trusselbilde av Kina og mangler en sterk militærmakt. Videre har medlemslandene liten felles forståelse av hvordan en slik militærmakt skal brukes hvis den noen gang bygges opp. Det fremstår også uklart hva sterkere europeisk autonomi innebærer. Man kan ikke forvente at det kun fører med seg felles interesser og ingen maktkamp mellom statene.

Maktbalanse

Den regionale maktbalansen i Øst-Asia og Europa er i endring. Selv om Russland har gått til angrep på Ukraina og utgjør en trussel mot en rekke europeiske land, er ikke Russlands økonomi stort større enn Italias. Til tross for at Russland får mer kampkraft ut av sin økonomi enn Italia, legger økonomiske forhold begrensninger på Russlands maktpotensial. Russland kan i fremtiden gjenreise sitt forsvar, men når økonomiske utfordringer vokser, de demografiske utsiktene er dårlige og den teknologiske kompetansen er sviktende, vil det kreve tid og ressurser. Russland kan ikke utfordre USAs makt eller dominere det europeiske kontinentet. Når Tyskland nå går inn for å bruke 2 prosent av BNP på forsvaret, kan det alene få et forsvarsbudsjett omtrent på størrelse med Russlands. Derfor er ikke den regionale maktbalansen truet i Europa. Russland er ikke i posisjon til å dominere Europa selv om det kan invadere naboland.

Store kriger i Europa de siste århundrene har alltid vært forbundet med forskyvninger i regional maktbalanse, eksempelvis da Frankrike under Napoleon eller Tyskland under Wilhelm 2. og senere under Hitler truet med å bli verdensdelens dominerende makt. I mange århundrer var Storbritannia den staten som opprettholdt maktbalansen på det europeiske kontinentet. Storbritannia var tungen på vektskålen som sørget for at ingen stater dominerte Europa og oppnådde regionalt hegemoni.

USA hadde opprinnelig som ambisjon å holde seg unna stormaktspolitikk og kriger i Europa og heller utnytte rivaliseringen blant de europeiske maktene til sin egen fordel. Det lyktes USA godt med, og landet ble etter hvert dominerende i sin region. Da det fra første verdenskrig gradvis viste seg at Storbritannia ikke lenger var mektig nok til å opprettholde maktbalansen i Europa, ble USA trukket inn i krigen og så i andre verdenskrig. Ved andre verdenskrigs slutt lå Europa i ruiner, og det var ikke lenger noen europeiske makter som kunne demme opp for Sovjetunionen. USA overtok dermed rollen med å opprettholde maktbalansen i Europa, og har siden vært en stabiliserende sikkerhetsgarantist gjennom NATO-samarbeidet.

Nå er vi kommet til et brytningspunkt. Vi går inn i en ny tidsepoke der ingen europeiske land er i stand til å bli dominerende i Europa, samtidig som USA utfordres av en ny supermakt med regionale ambisjoner i Øst-Asia. Den nye amerikanske forsvarsstrategien er krystallklar i spørsmålet om hvilken utfordring som har førsteprioritet.23 Til tross for at det raste krig i Europa fra februar 2022 og frem til denne strategien ble offentliggjort i oktober 2022, var de tre første prioriteringene disse:

• «Defending the homeland, paced to the growing multi-domain threat posed by China.»

• «Deterring strategic attacks against the United States, allies and partners.»

• «Deterring aggression while being prepared to prevail in conflict, when necessary; prioritizing the challenge posed by China in the Indo-Pacific region, then the Russia challenge in Europe.»

Lignende prioriteringer av Kina som hovedutfordring finner man også i den nye amerikanske nasjonale sikkerhetsstrategien fra 2022. Der hevder USA at «The PRC is the only competitor with both the intent to reshape the international order and, increasingly, the economic, diplomatic, military, and technological power to do it».24 Det betyr ikke at USA forsvinner og oppgir sin rolle i europeisk sikkerhetspolitikk, men USA vil rette sin oppmerksomhet og sine ressurser mot Øst-Asia fordi Kina er i ferd med å dominere sin region. Tallene er klare og står i sterk kontrast til Russlands posisjon i Europa. Kina har i dag et BNP og et forsvarsbudsjett som er omtrent like stort som hele Øst-Asia-regionen har til sammen, inkludert India og Russland. Ingen andre stater eller koalisjon av stater, bortsett fra USA, er i stand til å demme opp for Kina.

Vi har derfor fått et nytt bipolart system. Som i Europa på slutten av 1940-tallet, da ingen europeiske stater kunne balansere Sovjetunionen, er det i Øst-Asia i dag ingen regionale stater som kan balansere Kina. USA står med andre ord overfor samme utfordring som ved starten av det forrige bipolare systemet – å hindre en annen stat i å dominere en av sine flankeregioner. Denne maktforskyvningen og geopolitiske utviklingen vil prege kampen om verdensmakten i det 21. århundre.

USAs storstrategiske DNA

Mange vil kanskje spørre seg hvorfor USA skal påta seg rollen med å demme opp for Kina. Fra et systemperspektiv vil svaret være at strukturene presser USA til det. I et bipolart internasjonalt system med kun to supermakter er det ikke mulig for USA å gjemme seg bort og overlate balanseringen til andre stater.

Videre kan man spørre hvorfor USA ikke kan trekke seg tilbake og la Kina få dominere Øst-Asia? Hvorfor kan ikke landene samarbeide og dominere hver sin verdensregion? En slik utvikling er en mulighet, men det er lite trolig at den nye supermaktsrivaliseringen ender slik. Et realpolitisk begrunnet svar vil vektlegge at Kina neppe vil være fornøyd med regional dominans. Kina vil søke å være den dominerende makten globalt. Det vil være enklere når en stat dominerer sin egen region, fordi ressurser som må brukes på å ivareta en stats interesser regionalt, kan frigjøres til globale ambisjoner.

USA er et godt eksempel på hvordan regionalt hegemoni gav landet forutsetninger for å bli en dominerende global makt. Riktignok ble Storbritannia en dominerende global makt uten å oppnå regionalt hegemoni, men fellesnevneren for USA og Storbritannia er geopolitikken. Storbritannia er en øy som kunne kanalisere de fleste ressursene mot å oppnå dominans på verdenshavene. Dermed trengte ikke Storbritannia å bli en regional hegemon for å bli en dominerende global makt. Det trengte kun å hindre at en annen stormakt dominerte det europeiske kontinentet. USA derimot startet som tretten kolonier på Nord-Amerikas østkyst og kjempet i over 100 år for å bli en regional hegemon. Da USA først kom i denne posisjonen, var landet velsignet med en gunstig geografisk beliggenhet. Ved å grense til kun to andre relativt svake stater – Canada og Mexico – og med to verdenshav som buffersone på flankene kunne USA konsentrere seg om maktbalansen i andre regioner. Det skapte gode forutsetninger for USA til å bli en global makt.

USAs egne erfaringer er også viktige for å forstå hvorfor det neppe vil trekke seg tilbake og la Kina bli dominerende i Øst-Asia. Etter at Japan var blitt en dominerende regional makt i Øst-Asia på 1930-tallet, valgte det til slutt å angripe USA i Pearl Harbor i desember 1941. Det er ingen garanti for at Kina ikke vil angripe USA i fremtiden, hvis landet skulle bli en dominerende regional makt. Å sørge for at Kina ikke blir en regional hegemon, er derfor kanskje den beste strategien for å ivareta USAs sikkerhet og interesser.

Selv om Kina i 2024 er blitt en global maktfaktor, er Kinas militære ambisjoner i hovedsak regionale. Landets militære ressurser er bygget opp og prioriteres til å håndtere regionale sikkerhetsutfordringer og ambisjoner. Disse er knyttet til Kinas suverenitetskrav i maritime Øst-Asia, særlig Taiwan, men også stabilitet internt i Kina og sikkerhet langs landets landegrenser. Skulle Kina i årene som kommer få kontroll med Taiwan og dominere farvannene i Øst-Asia er det usikkert hva Kina vil gjøre videre. Derfor kan man spørre om Taiwan er en appetittvekker eller en dessert. En gjenforening mellom Taiwan og Fastlands-Kina gir Kina større muligheter til å prioritere ressurser mot også å bli en dominerende global makt. Et mindre sannsynlig utfall er at Kina vil nedprioritere det militære når regionale målsetninger er oppnådd og heller fremhever samarbeid og konsolidering av sin regionale dominans.

En viktig pekepinn på hvilken vei Kina beveger seg finner vi i uttalelser fra Xi. Da Xi møtte USAs utenriksminister John Kerry i mai 2015, uttalte han at Stillehavet var stort nok for både USA og Kina.25 Beveger vi oss frem til toppmøtet mellom presidentene Xi og Biden i California i november 2023, uttalte Xi at verden er stor nok for begge land.26 Dette sier noe om hvor raskt Kinas ambisjoner kan endre seg (fra regionale til globale). I tillegg, til tross for Kinas offisielle uttalelser om multipolaritet, signaliserer en slik uttalelse fra Xi at det kun er USA og Kina som kjemper om verdensmakten, og at disse to landene er i en klasse for seg. Kina kan fremheve BRIKS-samarbeidet og multipolaritet i mange sammenhenger, men det er trolig ingen i Kinas lederskap som oppriktig mener at land som Brasil, Russland, India og Sør-Afrika er like mektige som Kina.

Videre har USA mye å tape på ikke å opptre balanserende i Øst-Asia, fordi så mange allierte stoler på amerikansk støtte og beskyttelse. Skulle USA trekke seg ut av Øst-Asia, forlate sine allianseforpliktelser og overlate regionen til kinesisk dominans, vil det undergrave amerikansk troverdighet og landets globale allianser.

En rekke ledende politikere, geostrategiske tenkere og akademikere har opp gjennom USAs historie fremhevet at landets storstrategi må basere seg på maktbalanse i andre regioner.27 Med andre ord skal USA etterstrebe å holde sine flanker splittet. Hvis regionale makter selv kan opprettholde en maktbalanse, er det gunstig, men hvis det ikke lar seg gjøre, vil det være nødvendig at USA påtar seg denne rollen. Å opprettholde regional maktbalanse i sine flankerende regioner ligger i USAs DNA, og det vil fortsatt være en prioritet i det 21. århundre.

Polaritet og geopolitikk

Det er interessant å sammenligne supermaktsrivaliseringen mellom USA og Kina i dag og Storbritannias forsøk på å demme opp for USA i det 19. århundre, da det å opprettholde regional maktbalanse stod sentralt i stormaktspolitikken. Storbritannia søkte ikke bare å forhindre at en dominerende makt etablerte seg på det europeiske kontinentet, men britene forsøkte også å hindre USA i å dominere Nord-Amerika og den vestlige halvkule. I forsøket på å stoppe de tretten uavhengige amerikanske koloniene i å ekspandere på det nordamerikanske kontinentet var britene villige til å krige i perioden 1812–1815. Selv om de inntok Washington D.C. og brente Det hvite hus og Capitol Hill, regnes krigen som uavgjort. Konsekvensen var derimot langt større, og Storbritannia måtte til slutt gi opp forsøket på å hindre at USA ble dominerende i sin region.

I det 19. århundre var det internasjonale systemet multipolart. USA kunne lene seg på støtte fra andre stormakter som Frankrike i sin rivalisering med britene, samtidig som Storbritannia til enhver tid måtte ha et øye vendt mot stormaktsrivaliseringen i Europa. Britene kunne ikke sette inn mange ressurser i Nord-Amerika, da de samtidig skulle opprettholde maktbalansen i Europa.28 USA erklærte Monroedoktrinen allerede i 1823. Den sa at USA ikke ønsket europeisk innblanding eller imperialisme på den vestlige halvkule. Landet var imidlertid ikke dominerende i sin egen region før tidlig i det 20. århundre. Da USA skaffet seg kontroll over Panamakanalen, kunne ikke Storbritannia lenger dominere farvannene på øst- og vestkysten og i Det karibiske hav.

Hovedmotsetningen i den nye supermaktsrivaliseringen er at Kina vil dominere sin egen region, mens USA ikke ønsker at Kina blir dominerende i Øst-Asia. Kinas posisjon kan i dag sammenlignes med hvor USA befant seg etter den amerikanske borgerkrigen (1861–1865). Etter borgerkrigen befestet USA sin posisjon som den dominerende landmakten i Nord-Amerika, men det tok omtrent førti år før USA også fikk kontroll over havområdene i sin region.

Kina er blitt en dominerende landmakt på det asiatiske fastlandet, men er ikke dominerende i det maritime Øst-Asia. Om det vil ta nye førti år, er vanskelig å fastslå, men det er sannsynlig at Kinas ambisjon er å være en regional hegemon innen 2049, hundre år etter at Folkerepublikken Kina ble etablert. Det vil kreve at Kina presser USA ut av Øst-Asia på samme måte som USA presset Storbritannia ut av sin region. Polariteten og geopolitikken vil imidlertid gjøre det vanskelig for Kina å oppfylle denne drømmen.

I kontrast til Storbritannia, som forsøkte å opprettholde maktbalansen i flere regioner, trenger ikke USA i dagens bipolare system å bekymre seg nevneverdig for at andre mektige stater skal bli dominerende i andre regioner. USA, som i motsetning til Storbritannia allerede er en regional hegemon og befinner seg i et bipolart system, kan kanalisere nesten alle sine ressurser til å balansere Kina. Verken Russland eller andre stater i Europa har potensial til å dominere det europeiske kontinentet, og ingen andre stater kan dominere andre regioner som Afrika, Midtøsten, Latin-Amerika, Antarktis og Arktis.

De geopolitiske forholdene er samtidig annerledes. Selv om Kina er den mektigste staten i sin region, grenser det til 14 stater på det asiatiske kontinentet, som for eksempel India, Vietnam og Russland, og i tillegg syv maritime stater, som for eksempel Sør-Korea og Japan. Det gjør det vanskeligere for Kina å konsentrere seg fullt ut om maktkampen med USA enn det var for USA å fokusere på å presse ut Storbritannia fra sin region, for i kontrast til Kina grenser USA kun til Mexico og Canada. Polariteten og geopolitikken gir derfor USA bedre muligheter til å balansere og hindre Kina i å bli en regional hegemon sammenlignet med hvordan Storbritannia ved starten på 1900-tallet måtte trekke seg tilbake fra den vestlige halvkule og overlate regionen til USAs dominans.

Den nye supermaktsrivaliseringen er den viktigste utviklingen i internasjonal politikk. Det vil i sin tur også påvirke alle andre forhold, inkludert håndteringen av klimautfordringer, fremtidig økonomisk vekst og teknologiutvikling. De neste kapitlene vil gi en forståelse av hvorfor en ny supermaktsrivalisering har oppstått gjennom maktforskyvning og polaritet, hvordan den vil arte seg som følge av nye geopolitiske rammebetingelser og i en tilstand av konfliktfylt sameksistens, og hvilke implikasjoner disse utviklingstrekkene vil kunne få for Norge og Europa.

Norge og supermaktsrivalisering

Ved starten av den forrige supermaktsrivaliseringen i april 1948 uttalte daværende utenriksminister Halvard Lange dette om Norges ståsted:

Vi er en del av Vest-Europa, både geografisk, økonomisk og kulturelt. At vi vedkjenner oss dette forholdet og tar konsekvensene av det, behøver ikke, og må ikke, hindre oss i å opprettholde et godt forhold til og utvide våre økonomiske forbindelser med Sovjetsamveldet og andre land i Øst-Europa.29

Det er verdt å merke seg at denne talen ble holdt to år etter at statsminister Winston Churchill i mars 1946 holdt sin jernteppetale om et Europa delt i øst og vest. Når man ser tilbake, er det underlig at observasjonene til ham som var Norges utenriksminister fra 1946 til 1965 (bortsett fra én måned i 1963 under Lyng-regjeringen), ikke fanget opp hvilken todeling verden stod overfor. Norge hadde svært begrensede økonomiske forbindelser med Sovjetunionen og Øst-Europa under den kalde krigen. I stedet ble Norge og vesteuropeiske land presset til å delta i vestblokkens – og da særlig USAs – strategiske eksportkontroll overfor østblokken.

Den nye supermaktsrivaliseringen i dag stiller Norge overfor lignende utfordringer som Lange stod overfor på slutten av 1940-tallet. I forbindelse med et åpningsinnlegg under Atlanterhavskomitéens årlige sikkerhetskonferanse i 2020 fremhevet daværende utenriksminister Ine Marie Eriksen Søreide dette i tråd med Langes visjoner:

Vi på vår side må være pragmatiske. Norge samarbeider tettere med likestilte land. Men på viktige områder som klima eller handel bør vi ikke være motvillige til å samarbeide med andre land, som Kina, når de har en lignende interesse i å finne konstruktive løsninger.

Ved begynnelsen på et nytt bipolart system forsøker igjen vesteuropeiske stater å finne hva Eriksen Søreide omtalte som en balanse «mellom samarbeid og konkurranse, mellom sikkerhet og velstand». Til tross for at USA nå gradvis presser sine allierte til å innføre restriksjoner knyttet til handel, investeringer og teknologisamarbeid med Kina, og EU er opptatt av ikke å bli for avhengig av Kina på en rekke områder, vil Norge fortsette å ivareta økonomiske og teknologiske bånd til sistnevnte. Det byr på andre utfordringer enn dem Norge måtte håndtere under den kalde krigen. Et perspektiv som legger til grunn konfliktfylt sameksistens, kan bedre forstå disse nye utfordringene og bidra til å forme norsk utenriks-, forsvars- og sikkerhetspolitikk under et nytt bipolart system.

Norge og andre europeiske land er ikke presset til å velge side på samme måte som under supermaktsrivaliseringen mellom USA og Sovjetunionen. Likevel kommer det ikke til å bli enkelt å få i både pose og sekk; som for eksempel å videreutvikle handel og teknologisk samarbeid med Kina når USAs rivalisering med Kina tilspisser seg, samtidig som USA skal være Norges sikkerhetsgarantist. Geopolitikken, det faktum at Kina er langt unna Norge mens Sovjetunionen hadde grense til Norge, er avgjørende i dette spørsmålet. Kina er ikke en direkte trussel mot Norge. Det gir Norge mer handlingsrom. Det er mindre viktig å følge en amerikansk linje om å isolere seg fra Kina på samme måte som Norge avskjermet sitt forhold til Sovjetunionen. Norges geopolitiske posisjon er ikke lenger like viktig for supermaktene, og USAs militære tilstedeværelse i Norges nærområder endres. Likevel kan ikke Norge gjemme seg bort i et nytt bipolart system. Den nye supermaktsrivaliseringen rammer Norge, men annerledes enn under den kalde krigen.

For eksempel står alliert støtte sentralt i norsk forsvarsplanlegging. Det amerikanske marinekorpset med sine forhåndslagre i Trøndelag er spydspissen i disse planene. Men marinekorpset er i store endringer som følge av økt fokus på Kina og operasjoner i Stillehavsregionen. Denne utviklingen vil påvirke det videre militære samarbeidet med USA. Norge må ta større ansvar for sin egen sikkerhet, og forsvaret må innrettes på andre måter enn under den kalde krigen.

En annen viktig utvikling er at den nye supermaktsrivaliseringen ikke påvirker NATO-samarbeidet på samme måte som den kalde krigen gjorde. Selv om Kina har kommet på dagsordenen og ble trukket frem i to avsnitt i det nye strategiske konseptet til NATO i 2022,30 og nevnes i tre avsnitt i kommunikéet etter toppmøtet i Vilnius i 2023,31 er det lite som tyder på at en ny supermaktsrivalisering vil sementere NATO-alliansen slik trusselen fra Sovjetunionen gjorde under den kalde krigen. Tvert imot er det sterke motsetninger i NATO om hvordan man skal omtale og håndtere Kina.

Disse og mange andre nye utviklingstrekk fanges ikke opp av «kald krig»-analogien – forholdene i førtiårsperioden mellom andre verdenskrigs slutt og murens fall kan ikke enkelt generaliseres til situasjonen vi ser utvikle seg i dag. Konfliktfylt sameksistens forklarer bedre den nye normalen i internasjonal politikk, hvor USAs hegemoni og en vestlig dominert verdensorden utfordres av Kina. På samme måte som den kalde krigen vil ikke en periode med konfliktfylt sameksistens vare evig. Skulle det bryte ut krig mellom USA og Kina, eller Kina invaderer Taiwan eller et annet naboland, kan den nye supermaktsrivaliseringen føre til en todelt verden. Men inntil en slik krig inntreffer, vil konfliktfylt sameksistens snarere enn kald krig være et godt utgangspunkt for å forstå USAs og Kinas kamp om verdensmakten.

USA og Kina

Underlig nok er det få i Norge som forsker på forholdet mellom USA og Kina – det viktigste tostatlige forholdet i verden. I nyhetsbildet vektlegges ofte «handels- og teknologikrigen»32 mellom USA og Kina, presidentene i USA og Kina, Kinas menneskerettighetsbrudd og Kinas rolle i klima- og bistandsspørsmål. På den annen side hører vi lite om maktforskyvning, polaritet og geopolitiske utviklingstrekk som vil være grunnleggende for å forstå den nye supermaktsrivaliseringen i det 21. århundre. De neste sidene vil forsøke å korrigere dette bildet av dekningen av forholdet mellom USA og Kina.

Ingen kan vite hvem som blir den neste presidenten i USA, eller hvor lenge Xi Jinping vil sitte som generalsekretær i det kinesiske kommunistpartiet. Få vet også noe om hvordan den økonomiske eller teknologiske utviklingen vil være de neste tiårene. Derimot kan vi med større sikkerhet si noe om polariteten – to supermakter – og hvordan geopolitiske rammebetingelser – staters og regioners posisjon, størrelse, topografi, ressurser og avstander – vil være de neste tiårene. Ved å konsentrere analysen om supermaktsrivalisering og geopolitikk kan vi derfor si mer om viktige utviklingstrekk og kampen om verdensmakten enn de som heller følger med på beslutningstakere og andre forhold som preger nyhetsbildet.

Selv om jeg har presentert forskning og diskutert med beslutningstakere i Norge, NATO, EU, det amerikanske forsvarsdepartementet (Pentagon), det amerikanske utenriksdepartementet, samt ved en rekke ambassader, tankesmier og universiteter i Europa, USA og Kina, har jeg ikke valgt å skrive boka med utgangspunkt i fortellinger knyttet til disse møtene eller reiser til landene. Boka bygger på 20 år med forskning om relasjonene mellom USA og Kina, tre monografier33, en rekke forskningsartikler34, og fire antologier av de beste internasjonale forskerne på feltet, hvorav to er blitt oversatt til kinesisk.35 I tillegg er argumentene blitt presentert og diskutert under opphold i USA, inkludert to opphold ved Harvard og Massachusetts Institute of Technology som Fulbright-gjesteforsker, og i forbindelse med mer enn et dusin reiser til Kina og møter med mange av Kinas ledende forskere på forholdet mellom USA og Kina. Mye av dette forskningsarbeidet har jeg formidlet og publisert i en rekke kronikker, populærvitenskapelige tekster og foredrag som boka trekker veksler på.

Åtte kapitler følger. Kapittel to tar for seg Kinas gjenreisning. Kapittelet viser hvordan Kinas vekst har ført til en maktforskyvning fra et unipolart internasjonalt system med USA som den eneste supermakten, og over i et nytt bipolart system med USA og Kina som supermakter. Kapittel tre legger til grunn et polaritetsperspektiv og en geopolitisk tilnærming. Det kan forklare hvorfor maktbalanseringen og våpenkappløpet mellom USA og Kina er mindre intenst enn under den kalde krigen. Geopolitikk brukes videre som argument for å hevde at risikoen for krig mellom USA og Kina er høyere enn den var mellom USA og Sovjetunionen under den kalde krigen. Til slutt viser kapittelet hvorfor det trolig vil være færre stedfortrederkriger i den nye supermaktsrivaliseringen. Kapittel fire går i dybden på den konflikten som med størst sannsynlighet vil kunne utløse en krig mellom USA og Kina, nemlig Taiwan-spørsmålet.

Kapittel fem bygger på den geopolitiske analysen i kapittel tre, men vektlegger konfliktfylt sameksistens for å forklare hvorfor rivaliseringen under det nye bipolare systemet er så forskjellig fra den kalde krigen, og hvorfor supermaktene ikke er på vei inn i en ny kald krig. Kapittel seks ser på forholdet mellom Norge og Kina. Hovedtemaet i kapittelet er balansegangen mellom verdier og økonomiske interesser, mellom sikkerhetspolitiske bånd til USA og samarbeid med Kina, og mellom norsk engasjementspolitikk overfor Kina og økende kinesisk innflytelse og påvirkning i Norge. Kapittel syv vurderer hvordan Europa og Norge, som nå vil befinne seg i periferien av verdens maktsenter, berøres av den nye supermaktsrivaliseringen. Kapittel åtte ser nærmere på det strategiske partnerskapet mellom Kina og Russland og hvordan det påvirker USA og Europa. Kapittel ni oppsummerer ved å analysere implikasjonene av den nye supermaktsrivaliseringen og konkluderer med hvem som vinner kampen om verdensmakten.

